Tennis speler Kevin Anderson deur na Wimbledon-kwarteindronde | SAFFA.com | Page 2
Anderson het Maandag die eerste Suid-Afrikaner in 24 jaar geword wat die laaste agt van die grasbaan-Slam kon haal, nadat hy Monfils in 3 uur en 29 minute met 7-6 (7/4), 7-6 (7/2), 5-7, 7-6 (7/4) geklop het.
In ’n uitstekende wedstryd waarin albei spelers geweier het om bes te gee, het enkele duime die deurslag gegee.
Op die baan was dit die duime waarmee balle in die baan gebly het, en sielkundig gesproke was dit die duime tussen Anderson se ore.
Op 32 het die Suid-Afrikaner geleer hoe om in die oomblik te bly, hoe om van die teleurstelling van verspeelde deurbraak-kanse te vergeet en hoe om te herstel wanneer hy op die agtervoet is.
Dit het hom veral gehelp in die vierde stel, toe hy sewe kanse gehad het om deur te breek op Monfils se afslaan, maar nie een kon benut nie.
Dit was goud werd terwyl die Fransman hom op sy tweede afslaan onder druk geplaas het.
En dit het hom genoeg in die oomblik gehou om te sien wanneer daar ’n kans was om net toe te storm. Dít het die agtste gekeurde 61 keer gedoen. En met groot welslae. Dit het hom 42 punte besorg.
Op sy eerste afslaan was Anderson haas onhanteerbaar, met ’n 82%-suksessyfer. Hy het 20 kishoue geslaan.
Die laaste Suid-Afrikaner wat die laaste agt by Wimbledon gehaal het, was Wayne Ferreira, in 1994.
Met nog ’n geskiedkundige eerste agter sy naam, wag die grootste uitdaging denkbaar nou volgende op Anderson, in die vorm van Roger Federer.
Die Koning van Gras was Maandag in sy vierderonde-stryd teen nog ’n Fransman, Adrian Mannarino, vernietigend. Hy het die eerste stel binne net 16 minute gewen en hoewel die laaste twee daarna altesaam 129 minute geduur het, was die Switser altyd in beheer. Hy was met 6-0, 7-5, 6-4 baas.
As Anderson hom vir die eerste keer ooit wil klop, sal die sielkundige staal wat hy Maandag gewys het, absoluut noodsaaklik wees.
« Tourists robbed on their way to visit Mandela’s house in Alexandra